Papersnake/gushiwen huggingface dataset:
周德威传
欧阳修（宋代）

周德威，字镇远，朔州马邑人也。为人勇而多智，能望尘以知敌数。其状貌雄伟，笑不改容，人见之，凛如也。事晋王为骑将，稍迁铁林军使，从破王行瑜，以功迁衙内指挥使。

其小字阳五，当梁、晋之际，周阳五之勇闻天下。梁军围晋太原，下令军中日：“能生得周阳五者为刺史。”有骁将陈章者，号陈野义，常乘白马被朱甲以自异，出入阵中，求周阳五，欲必生致之。晋王戒德威日：“陈野义欲得汝以求刺史，见白马朱甲者，宜善备之！”德威笑日：“陈章好大言耳，安知刺史非臣作邪？”因戒其部兵日：“见白马朱甲者，当佯走以避之。”两军皆阵，德威微服杂卒伍中。陈章出挑战，兵始交，德威部下见白马朱甲者，因退走，章果奋稍急追之，德威伺章已过，挥铁槌击之，中章堕马，遂生擒之。

梁攻燕，晋遣德威将五万人为燕攻梁，取潞州，迁代州刺史、内外蕃汉马步军都指挥使。梁军舍燕攻潞，围以夹城，潞州守将李嗣昭闭城拒守，而德威与梁军相持于外逾年。嗣昭与德威素有隙，晋王病且革，语庄宗日：“梁军围潞，而德威与嗣昭有隙，吾甚忧之！”王丧在殡，庄宗新立，杀其叔父克宁，国中未定，而晋之重兵，悉属德威于外，晋人皆恐。庄宗使人以丧及克宁之难告德威，且召其军。德威闻命，即日还军太原，留其兵城外，徒步而入，伏梓宫前恸哭几绝，晋人乃安。遂从庄宗复击梁军，破夹城，与李嗣昭欢如初。以破夹城功，拜振武节度使、同中书门下平章事。

天祐七年秋，梁遣王景仁将魏、滑、汴、宋等兵七万人击赵。赵王王镕乞师于晋，晋遣德威先屯赵州。冬，梁军至柏乡，赵人告急，庄宗自将出赞皇，会德威于石桥，进距柏乡五里，营于野河北。晋兵少，而景仁所将神威、龙骧、拱宸等军，皆梁精兵，人马铠甲饰以组绣金银，其光耀日，晋军望之色动。德威勉其众日：“此汴、宋佣贩儿，徒饰其外耳，其中不足惧也!其一甲直数十千，得之适足为吾资，无徒望而爱之，当勉以往取之。”退而告于庄宗日：“梁兵甚锐，未可与争，宜少退以待之。”庄宗日：“吾提孤军出千里，其利速战。今不乘势急击之，使敌知吾之众寡，则吾无所施矣！”德威日：“不然，赵人能城守而不能野战。吾之取胜，利在骑兵，平川广野，骑兵之所长也。今吾军于河上，迫贼营门，非吾用长之地也。”庄宗不悦，退卧帐中，诸将无敢人见。德威谓监军张承业日：“王怒老兵。不速战者，非怯也。且吾兵少而临贼营门，所恃者，一水隔耳。使梁iI导舟筏渡河，吾无类矣!不如退军部邑[11]，诱敌出营，扰而劳之，可以策胜也。”承业入言日：“德威老将知兵，愿无忽其言!”庄宗遽起日：“吾方思之耳。”已而德威获梁游兵，问景仁何为，日：“治舟数百，将以为浮梁。”德威引与俱见，庄宗笑日i“果如公所料。”乃退军部邑。德威晨遣三百骑叩梁营挑战，自以劲兵三千继之。景仁怒，悉其军以出，与德威转斗数十里，至于部南。两军皆阵，梁军横亘六七里，汴、宋之军居西，魏、滑之军居东。庄宗策马登高，望而喜日：“平原浅草，可前可却，真吾之胜地也!”乃使人告德威日：“吾当为公先，公可继进。”德威持马谏日：“梁军轻出而远来，与吾转战，其来必不暇赍粮糗，纵其能赍亦不暇食，不及日午，人马俱饥，因其将退而击之胜。”诸将亦皆以为然。至未申时，梁军东偏尘起，德威鼓噪而进，麾其西偏日：“魏、滑军走矣!”又麾其东偏日：“梁军走矣!”梁阵动，不可复整，乃皆走，遂大败。自鄗追至柏乡，横尸数十里，景仁以十馀骑仅而免。自梁与晋争，凡数十战，其大败未尝如此。

刘守光僭号于燕，晋遣德威将三万出飞狐以击之。德威入祁沟关，取涿州，遂围守光于幽州，破其外城，守光闭门距守。而晋军尽下燕诸州县，独幽州不下，围之逾年乃破之。以功拜卢龙军节度使。德威虽为大将，而常身与士卒驰骋矢石之间。守光骁将单廷琏，望见德威于阵，日：“此周阳五也！’’乃挺枪驰骑追之。德威佯走，度廷硅垂及，侧身少却，廷硅马方驰，不可止，纵其少过，奋挝击之，廷硅坠马，遂见擒。庄宗与刘郡相持于魏，郡夜潜军出黄泽关以袭太原，德威自幽州以千骑入土门以蹑之。鄩至乐平，遇雨不得进而还。德威与郡俱东，争趋I临清。临清有积粟，且晋军饷道也，德威先驰据之，以故庄宗卒能困郡军而败之。

庄宗勇而好战，尤锐于见敌。德威老将，常务持重以挫人之锋，故其用兵，常伺敌之隙以取胜。十五年，德威将燕兵三万人，与镇、定等军从庄宗于河上，自麻家渡进军临濮，以趋汴州。军宿胡柳陂，黎明，候骑报日：“梁军至矣！”庄宗问战于德威，德威对日：“此去汴州，信宿而近，梁军父母妻子皆在其中，而梁人家国系此一举。吾以深入之兵，当其必死之战，可以计胜，而难与力争也。且吾军先至此，粮爨具而营栅完，是谓以逸待劳之师也。王宜按军无动，而臣请以骑军扰之，使其营栅不得成，樵爨不暇给，因其劳乏而乘之，可以胜也。”庄宗日：“吾军河上，终日俟敌。今见敌不击，复何为乎？”顾李存审日：“公以辎重先，吾为公殿。”遗督军而出。德威谓其子日：“吾不知死所矣？”前遇梁军而阵，王军居中，镇、定之军居左，德威之军居右，而辎重次右之西。兵已接，庄宗率银枪军驰入梁阵引。梁军小败，犯晋辎重，辎重见梁朱旗，皆惊走人德威军，德威军乱。梁军乘之，德威父子皆战死。庄宗与诸将相持而哭日：“吾不听老将之言，而使其父子至此！”

庄宗即位，赠德威太师。明宗时，加赠太尉，配享庄宗庙。晋高祖追封德威燕王。子光辅，官至刺史。
鹤园
冼桂奇（明代）

老鹤将雏起万松，碧桃初熟荔枝红。芳园景色流风远，独念当年友鹤翁。
水调歌头（寿赵宰母）
彭叔夏（宋代）

铜章纡墨绶，茜服佩银鱼。慈闱一笑，全胜莱子彩衣裾。好是枯红萱草，长伴朱颜绿发，荣贵更谁如。轴锦装鸾诰，帘绣窣藤舆。

龙为炙，麟作脯，倒琼壶。寿筵今年，邀请金母伴麻姑。缥缈飞琼舞罢，宛转双成歌彻，何物奉亲娱。探支长命缕，预借角蟾蜍。
泣钱长官竹岩 其二
释居简（宋代）

掉鞅英躔并隽游，大巫皇恤小巫羞。未将所学酬知己，先与他人作忌囮。

谮舌不中投虎兕，络头长恨死骅骝。山林独有男儿泪，可是无情涕泗流。
闻大愿和尚顺世三首
贯休（唐代）

王室今如毁，仍闻丧我师。古容图得否，内院去无疑。

岳鬼月中哭，松龛雪次隳。直须文五色，始可立高碑。

邺卫松杉外，芝兰季孟间。尽希重诏出，只待六龙还。

不疾成千古，令焚动四山。感恩终有泪，遥寄水潺潺。

师禀尽名卿，孤峰老称情。若游三点外，争把七贤平。

苦雾埋空室，啼猿有咽声。今朝益惆怅，曾沐下床迎。
感事
陆游（宋代）

曾事高皇接隽游，君恩天地若为酬？济时已负终身媿，谋己常从一笑休。
在昔风尘驰厩置，即今烟雨暗耕畴。
孤愁欲豁宁无地，野店逢僧每小留。
句
陆贽（唐代）

绕阶流㶁㶁，来砌树阴阴。
舍南杂兴三首 其三
陆游（宋代）

麻菽连枝熟，柴荆尽日关。临池惊鹭起，倚柱待云还。

倦憩石腰鼓，行携铜博山。老人无定意，所到即开颜。
三月三十夜闻杜宇
陆游（宋代）

斗转春归不自由，韶华已逐水东流。
子规独抱区区意，血泪交零晓未休。
送张兵部知遂州
司马光（宋代）

剑岭横天古栈微，相如重驾传车归。
双亲倚门望已久，千骑踏雪行如飞。
人间富贵非不有，似君荣耀真亦稀。
闻道西州遗画像，使我涕泪空沾衣。
句 其二
苏庠（宋代）

休言贫病惟三箧，已办借书无一鸱。
鄂州节推陈荣绪惠示沿檄崇阳道中六诗老懒不
黄庭坚（宋代）

蟠空作风雨，发地鸣鼓吹。
日晴四无人，声在高林际。
伊优儿女语，蹇浅市井议。
我欲抱七弦，写此以卒岁。
减字木兰花·竞渡
黄裳（宋代）

红旗高举，飞出深深杨柳渚。鼓击春雷，直破烟波远远回。
欢声震地，惊退万人争战气。金碧楼西，衔得锦标第一归。
送孔党赴举
皇甫冉（唐代）

入贡列诸生，诗书业早成。家承孔圣后，身有鲁儒名。

楚水通荥浦，春山拥汉京。爱君方弱冠，为赋少年行。
越王台
陈元晋（宋代）

南州胜观越王台，天与诗人醉眼开。
云漠边蕃路要远，水茫茫眼潮回去，
人家一半藏烟树，往事千重问石苔。
料得清秋尤好在，一樽重红月明来。
陆无从茂才自扬州来乞文以赠歙人吴惟登得三绝句与之生高于诗与欧博士桢伯为广陵社 其三
王世贞（明代）

乞将新序向新安，一字踌躇下笔难。见说龙门饶史笔，教人解作小巫看。
六和
刘克庄（宋代）

范老登科犹别姓，余公应举亦更名。
人心何止矛般险，世道于今砥似平。
到了赭衣同适市，知它白棓欲谁坑。
云端别有冥冥翼，不受虚弦浪箭惊。
吊鹤集诗句
汪宗臣（宋代）

有鹤在林，翙翙其鸣。
风所漂摇，求其友生。
不狩不猎，麾之以肱。
宛其死矣，宁莫之懲。
英英白云，毋金玉尔音。
如可赎兮，实劳我心。
应举日寄兄弟
朱可名（唐代）

废刈镜湖田，上书紫阁前。愁人久委地，诗道未闻天。

不是烧金手，徒抛钓月船。多惭兄弟意，不敢问林泉。
大云池泛舟
李群玉（唐代）

九月莲花死，萍枯霜水清。船浮天光远，棹拂翠澜轻。

古木□□□，了无烟霭生。游鳞泳皎洁，洞见逍遥情。

渔父一曲歌，沧浪遂知名。未知斯水上，可以濯吾缨。
太常引 夏夜不寐
范安澜（宋代）

小庭深院爱幽情。坐久夜凉生。翠竹拂窗棂。错认做、风声雨声。

移床就月，呼童沦茗，展转梦难成。玉漏欠分明。不辨是、三更四更。
简张王臣借观纪行诗卷
赵蕃（宋代）

问讯骑鲸已莫追，池塘生草但传诗。
与公综说江湖隔，有弟解谈京洛期。
政尔飘流落蛮徼，偶然邂逅识天涯。
论交于此夫何敢，行纪相从得借窥。
华阴庙望岳
王世锦（清代）

高阁巍峨少皞宫，仰瞻咫尺逼苍穹。莲开玉井云收白，掌拓天门日映红。

突兀三峰凌斗极，浑沦一气满关中。攀援自有钩梯在，骨乏希夷漫御风。
绿珠诗
徐熥（明代）

盘龙洞口双蛾翠，玉唾流香脂粉腻。三斛明珠艳质归，千重锦障秋波媚。

玉笛声寒响断云，凰钗蛟佩舞明君。光生凤蜡春厨煖，香屑龙炉夜阁熏。

曲曲莺喉歌懊恼，红颜不向青铜老。宝砌苔痕蚀百花，名园梓泽生秋草。

一死难酬卫尉恩，鬓云斜坠玉钩翻。碧莎黄土碎香骨，朱楼白日啼妖魂。

涧中金水流呜咽，半寸珊瑚千点血。麝气春凝柳絮风，佩声夜泣梨花月。
惠山杂诗三首 其二
马世奇（明代）

偶然三径里，别有一天开。壁老衣为藓，山深路是苔。

睡凭莺唤觉，书倩鹤衔来。坐待僧归尽，闲云尚未回。
送建州徐生
朱松（宋代）

人羁天地间，谁非一浮萍。泛然偶相值，便有离合情。

君家武夷下，归路尘眼明。我生爱山者，梦寐秀色横。

秋风送客去，把手更心倾。尔逢山中人，为我寄此声。
怀徐教
赵汝鐩（宋代）

忆昔相逢气味投，兴来无日不追游。
静寻鸥鹭同溪社，醉挈乾追入钓舟。
湖海匆匆三岁别，尘埃汩汩几时休。
一丘彼此皆能办，何用人间万户侯。
泾溪
杜荀鹤（唐代）

泾溪石险人兢慎，终岁不闻倾覆人。
却是平流无石处，时时闻说有沉沦。
答秘书丞张率诗
到洽（南北朝）

东南季子，上国贾生。会稽竹箭，峄阳孤茎。物产因地，品赋斯征。

孰若兼美，羽仪上京。

上京羽仪，十纪鸿渐。竹待羽栝，木资刳剡。皎皎素丝，涅而不染。

晨鸡靡暄，径寸谁掩。

豫樟之生，谁能先识。山衡野虞，偶知所植。百尺无枝，何枉斯直。

青冥耸翰，丹屑拂翼。

尔日闻声，余称倾盖。事以年殊，理因义会。我好春兰，子欢秋艾。

兰艾既辩，春秋交害。

在昔壮年，尝怪长老。殷勤好少，忘年爱宝。于今念兹，苟求怀抱。

绮繻素褐，何伤交道。

前有元干，置左置右。后有弘度，流分四部。爰在伊人，蔚为举首。

余掌司直，有谬兰莠。

余既迟暮，伤兹岁聿。迫以贱事，且婴老疾。子有俦年，方赊来日。

虽无事焉，宁忘蓬筚。

寤言安适，怀人在斯。九重窈窕，长安莫窥。既迅千里，玉策金羁。

且息望美，自事衰疲。
次韵子瞻和子由观韩干马因论伯画天马
黄庭坚（宋代）

于阗花骢龙八尺，看云不受络头丝。
西河骢作蒲萄锦，双瞳夹镜耳卓锥。
长楸落日试天步，知有四极无由驰。
电行山立气深稳，可耐珠鞯白玉羁。
李侯一顾叹绝足，领略古法生新奇。
一日真龙入图画，在坰群雄望风雌。
曹霸弟子沙苑丞，喜作肥马人笑之。
李侯论干独不尔，妙画骨相遗毛皮。
翰林评书乃如此，贱肥贵瘦渠未知。
况我平生赏神骏，僧中云是道林师。
西行
白居易（唐代）

衣裘不单薄，车马不羸弱。蔼蔼三月天，闲行亦不恶。

寿安流水馆，硖石青山郭。官道柳阴阴，行宫花漠漠。

常闻俗间语，有钱在处乐。我虽非富人，亦不苦寂寞。

家僮解弦管，骑从携杯杓。时向春风前，歇鞍开一酌。
石塘峪
李锴（清代）

孤策狎清旷，萧晨纡远步。坦怀足虚受，延接生妙悟。

复岭抱重冈，奇搆见回互。石豁白云屯，岩张流水住。

人迹阒云灭，残村寄深处。败垣立缺齿，老屋饱撑柱。

臼冷肥𧔥穴，场荒射干赴。山田久污莱，依稀辨樵路。

缅彼岩栖人，白骨委丘墓。情专理岂敚，火传薪偶傅。

搴蓬启长叹，苍苍夕阳暮。
向无心下竺维那卷
刘璟（明代）

浮屠清净世难伦，细行威仪总是真。
方外未能无职事，人间应识有君臣。
灵山一会闲缘了，劫石三生拂性纯。
从此坦然云水客，木人花鸟度青春。
访丹霞
邓肃（宋代）

烟云著天无寸空，寒窗瑟瑟夜号风。
浩歌出门何所诣，故人飞锡梵王宫。
扣门兀坐寂无语，衲破蒙头面如土。
逢场聊复触机锋，千偈澜翻疾风雨。
我生鼻孔自撩天，笑将龙肉比谈挥。
针水相投得吾子，帖肉汗衫今脱然。
但怜净业犹诗酒，醉笔时作蛟龙走。
傥惟语默两无妨，凭公刻烛联千首。
况是雪意政相留，慎勿匆匆抚刀头。
明日谈笑作春色，同在琼瑶十二楼。
浴日亭用东坡韵
方浚颐（清代）

星稀月堕晓钟天，放眼波罗江上湾。浊雾荡开龙穴树，断霞流过虎门山。

浮沈岛屿双涵影，轩豁乾伸一解颜。夜半石楼同壮观，咸池疑在海中间。
【双调】寿阳曲　题墨梅
汤舜民（元代）

王冕几流在，林逋音问远，叹西湖几翻更变。料得春光不似前，憔悴了粉容
娇面。　蹴リ
软履香泥润，轻衫香雾湿，几追陪五陵豪贵。脚到处春风步步随，占人间一
团和气。　梅女吹箫图
髻青螺小，钗横玉燕低，背东风为准凝睇。闲拈凤箫不待吹，恐梅花等闲
飘坠。
春游
王勃（唐代）

客念纷无极，春泪倍成行。
今朝花树下，不觉恋年光。
桐
舒岳祥（宋代）

峄阳浑璞凯风心，此是姚虞膝上琴。
我有全琴元不斲，时携枕簟卧清阴。
南乡子·由照胆台散步西行，调寄南乡子
王照（宋代）

信步绕湖边。云懒山慵近午天。柳岸荷塘度人影，萧閒。

梵宇钟声宕碧烟。

几折路回环。逦迤行过竹素园。池馆亭台数不尽，绵延。

鸡犬人家半是仙。
嘉泰昭阳大渊献筑室董孝君祠之西下有湖焉某曰溪以董君慈孝而得名县又以是名则是湖宜亦以慈名作诗曰 其四
杨简（宋代）

惜也天然一段奇，如何万古罕人知。只今步步云生足，底用思为底用疑。
晚春旋漳会酌
陈元光（唐代）

帝德符三极，皇风振四夷。将轺春暮饮，士卒岭南驰。

马啸腥风远，兵歌暖日怡。妖云驱屏迹，芳卉媚迎诗。

拍掌横弓槊，徘徊索酒卮。阴处窜蛇豕，暗笑使君迷。
夜赋
赵蕃（宋代）

雨挟松声落枕边，道人巾屦极萧然。
忽思旧宿庐山寺，曾听悬崖瀑布泉。
病中试张观笔
岳珂（宋代）

淮上霜浓衰草黄，阿㕙健走何如獐。不知聚族加束缚，妙手乃有明山张。

生来阿㕙素狡狯，何术聚致如驱羊。拔豪撷颖不敢惜，一一顺听伏且僵。

人生切勿恃一技，善走古有执盖郎。不惟平地傅两翼，仍以俘馘浮长江。

一朝发愤辽东岸，逝水亦复随浮梁。只今红绡莹玉管，何人解发千古光。

明张眼前第一手，嗟嗟阿㕙孰能走。
喜得果园寄怀之作集杜报之十二首 其八
曹家达（清代）

近公如白雪，益破旅愁凝。客礼容疏放，忘形向友朋。

昔承推奖分，况浥酒如冰。老去才难尽，词场愧服膺。
白鹤峰谒苏长公祠
尹明翼（明代）

白鹤峰头鹤已飞，周遭松柏自成围。湖光荡漾月初出，山色朦胧烟乍微。

放逐孤臣天地大，风流才子古今稀。千年仰止祠前路，不尽人间吊落晖。
侧犯·晚凉倦浴
陈允平（宋代）

晚凉倦浴，素妆薄试铅华靓。凝定。似一朵芙蓉泛清镜。轻纨笑自拈，扑蝶鸳鸯径。娇懒。金凤亸、斜敧翠蝉影。冰肌玉骨，衬体红绡莹。还暗省。记青青、双鬓旧潘令。梦想鸾筝，後堂深静。何日西风，碧梧金井。
正月尽偶题
王禹偁（宋代）

一岁春光九十日，三分已是一分休。
何曾快见花烧眼，只解潜催雪满头。
莫问穷通求季主，自齐生死学庄周。
终须摆脱人间事，高逐冥鸿狎海鸥。
幽事绝句
陆游（宋代）

昨夕风掀屋，今朝雨壤墙。
虽知炊米尽，不废野歌长。
和倅车韵 其二
赵鼎（宋代）

高标聊复寄尘凡，此意难从俗子谈。烂醉狂吟公勿怪，公犹如此我何堪。
省墓
叶茵（宋代）

陇上松杉手自移，至今苔藓半寒枝。
梦中不记重泉隔，犹学儿童戏采时。
清明自释
李洪（宋代）

异乡节物又清明，懒复追游年少行。
愁惨松楸十年泪，雨昏花少数声莺。
高红远绿俱无那，客恨春风两不平。
强课新诗作寒食，不堪重忆故园饧。
公远抵家后以顾渚新茶寄惠且云其馨若兰用佐臭味之同也赋此答之
卢龙云（明代）

归去名山次第看，天香采撷下云端。交缘比德人如玉，书为论心味若兰。

紫笋远分春后色，碧涛偏助醉馀欢。清风两腋吟怀豁，和雪空惭下里难。
乐府四首
吴龙翰（宋代）

妾心江岸石，千古无变更。
郎心江上水，倏忽风波生。
秋夜小酌
张纲（宋代）

宇宙秋光老，崦嵫夜色连。澄波寒浸月，低树远浮烟。

巷僻喧都骑，杯行促广筵。摩尼元自照，沉醉不妨禅。
九日曲池游眺
薛逢（唐代）

陌上秋风动酒旗，江头丝竹竞相追。正当海晏河清日，

便是修文偃武时。绣毂尽为行乐伴，艳歌皆属太平诗。

微臣幸忝颁尧历，一望郊原惬所思。
移居呈左虞四首 其二
曹昌先（明代）

篱落逐溪斜，悠然野老家。纵横聊种药，次第亦开花。

锦里先生芋，青陵处士瓜。递观时物变，吾意已无涯。
送赵成都五首 其一
赵蕃（宋代）

蜀道当谋帅，维城孰愈公。夷陵护江左，斜谷顾关中。

北虏心豺虎，南蛮势蚁蜂。守攻虽有异，镇抚不妨同。
赠王其勤
华启直（明代）

三年美政著英声，九转遗丹试小成。掌握图回均井地，指麾能事措坚城。

皇朝夙举登庸典，下士空怀乐育情。咏罢菁莪还伫望，紫霄鸿鹄羽仪明。
次韵林察院贺章正言得子
周紫芝（宋代）

海中仙果著新枝，可是香山得子迟。雏凤远从丹穴至，神驹初子渥洼时。

平生种德无遗恨，他日传家有是儿。闻道长庚曾入梦，已应能作上楼诗。
浣溪沙 仙潭二首 其三
蔡伸（宋代）

苹末风轻入夜凉。飞桥画阁跨方塘。月移花影上回廊。

粲枕随钗云鬓乱，红绵扑粉玉肌香。起来携手看鸳鸯。
入蓝关
赵嘏（唐代）

微烟已辨秦中树，远梦更依江上台。

看落晚花还怅望，鲤鱼时节入关来。
杂诗 其三
沈辽（宋代）

身世日泯泯，譬彼一毫轻。胡为饿首阳，不必造承明。

达人不言命，耻向宠辱惊。不为槛下虎，即作林中麖。

悯悯欲夸俗，皎皎还为名。卜筮虽小艺，逸哉严君平。
府中夜赏
白居易（唐代）

樱桃厅院春偏好，石井栏堂夜更幽。白粉墙头花半出，

绯纱烛下水平流。闲留宾客尝新酒，醉领笙歌上小舟。

舞袖飘飖棹容与，忽疑身是梦中游。主
登高望春诗
沈约（南北朝）

登高眺京洛。
街巷何纷纷。
回首望长安。
城阙郁盘桓。
日出照钿黛。
风过动罗纨。
齐童蹑朱履。
赵女扬翠翰。
春风摇杂树。
葳蕤绿且丹。
宝瑟玫瑰柱。
金覊瑇瑁鞍。
淹留宿下蔡。
置酒过上兰。
解眉还复敛。
方知巧笑难。
佳期空靡靡。
含睇未成欢。
嘉客不可见。
因君寄长叹。
游衡山
徐照（宋代）

衡山七十二，高是祝融峰。
下界蛮方近，中天岳势崇。
四维皆佛占，绝顶正秋浓。
翼宿平垂地，雷池暗起龙。
简书曾禹授，燔祭自周封。
拜庙巡阴石，看桥入古松。
雪深居板屋，日转动厨钟。
片水清如镜，洞庭微见踪。
湘西寺观澜轩
戴复古（宋代）

东岸楼台西岸山，潇湘一片在中间。
红尘不到沧波上，僧与白云相共闲。
再赋十绝 其二
葛胜仲（宋代）

槛泉甘美胜梁溪，来照泓澄得展眉。尽道潺湲流不远，那知无路到天池。
正月二十日上山庄二月晦日归不见花
冯时行（宋代）

山巑岏，立屏幛。山上无花不见春，下山花落空惆怅。

嫣香空后春草萌，春草萋萋愁更生。子规啼血不见花，春又别我天之涯。
压气培歌
吴孟坚（清代）

压气培前奔万石，阴云莽莽黑雾塞。水号风怒激沙飞，仿佛旌旗雷电掣。

我父军声堕此间，星日无光天欲折。我母颈罹刃痕七，身投层崖脑迸裂。

我妹三龄弃路死，百口家人一无得。前山溪下血犹腥，将士同时皆义烈。

烟飙玉碎三十秋，天地迄今为惨恻。肠断纡回忍追忆，千载空坑堪并说。

呜呼千载空坑堪并说！
遣怀寄吕敬修
江源（明代）

暑往寒来春复秋，细推今古事堪愁。

汉家箫鼓空流水，晋代衣冠成古丘。

举世尽从愁里老，何人肯向死前休。

人生宝贵须回首，万事风波一叶舟。
病起山居日有幽事戏作二首 其一
陆游（宋代）

灵府超然外物轻，静中谈笑却三彭。晴窗风竹参差影，霜树山禽格磔声。

客出异苗咨药品，僧携奇篆乞书评。幽居亦未全无事，更用人间有姓名。
露华 白牡丹
屈大均（明代）

素妆淡淡。喜绝代琼姿，皎皎难染。路入庾关，能见梅花无忝。

一枝不必姚黄，已夺越娘光艳。炎天热、琼台夜深，牖户休掩。

盈盈半压朱槛。正浣出天香，珠露微点。笑谢洛阳花估，国色长占。

想暖稍展氍毹，更使玉人匀脸。当影坐，衔杯共对不厌。
避乱柯岩绿坡诸公以诗见寄
王镃（宋代）

柯栝各西东，音书久不通。
山河隔今古，天地老英雄。
局败横难着，愁多酒易中。
花前多少恨，无语寄春风。
望江南·随身伴
曹雪芹（清代）

随身伴，
独自意绸缪。
谁料风波平地起，
顿教躯命即时休。
孰与话轻柔？
东逝水，
无复向西流。
想象更无怀梦草，
添衣还见翠云裘。
脉脉使人愁！
逸再为婺女之行既别出郭矣夜不能寐成六绝句
赵蕃（宋代）

我归犹尔未还家，送汝令人重叹嗟。
送汝叹嗟犹自可，最思阿庆语咿哑。
过西京
穆修（宋代）

西京千古帝王宫，无限名园水竹中。
来恨不逢桃李日，满城红树正秋风。
次韵王龟龄校书梅花
史浩（宋代）

底处冲寒欲放梅，柴门雪压为伊开。酸风不管攲纱帽，冷艳终伊粲玉杯。

尚觉西湖三径远，先吹东阁五言来。一枝入眼君须惜，莫遣高楼怨笛催。
赠陈众仲
萨都剌（元代）

江南少识陈众仲，阙下才名北斗齐。直阁每从花底过，挥毫曾向御前题。

观鱼小海凤新浴，立马上林莺乱啼。今日西湖湖上路，独骑款段踏春泥。
和陶诗 咏贫士七首 其一
李贤（原德）（明代）

托身在何所，茅屋聊相依。苔藓积行径，松萝带斜晖。

临流叹鱼跃，冲霄羡鸿飞。飞跃各有适，吾今岂无归。

柰何拙生理，不免寒与饥。贫者士之常，此事安足悲。
蛩声三首
杨万里（宋代）

山行我已厌征尘，夜语谁能伴老身。
桑有暗蛩同店宿，被渠告诉却愁人。
相和歌辞。王昭君
董思恭（唐代）

琵琶马上弹，行路曲中难。汉月正南远，燕山直北寒。

髻鬟风拂散，眉黛雪沾残。斟酌红颜尽，何劳镜里看。
山居杂诗九十首
曹勋（宋代）

士不远千里，访我付落中。
话旧语益密，论交颜不红。
酒炙乏供给，近制相延容。
白饭与青刍，且饷驴与僮。
秋柳用渔洋韵四首 其一
张通典（清代）

万方秋气荡吟魂，不舞西风隐白门。洛里羞称新鬓样，章台剧减旧腰痕。

半林残月啼寒鸟，一水斜阳淡远村。记取曲江衙吏退，数奇攀折与谁论。
依韵和李安见寄
魏野（宋代）

三举休嗟尚陆沉，献书已得帝知音。
烧残灰烬方分玉，披尽泥沙始见金。
思苦任成潘岳鬓，道穷莫动孟轲心。
公车再召应非晚，疏懒犹难卜访寻。
蜡梅四首
杨万里（宋代）

江梅珍重雪衣裳。薄相红梅学杏装。
渠独小参黄面老，额间艳艳发金光。
送李生北上
周砥（元代）

李生东吴人，住在东吴市。手持贾谊书，去谒汉天子。

天子白玉贾，虎豹守九关。黄金烂初日，照耀蓬莱山。

愿为丹穴凤，飞入五云间。莫学襄阳孟夫子，诵诗玉堂空放还。

劝尔一杯酒，与尔作离别。西风吹折杨柳枝，八月燕山夜飞雪。

君当挂席大河去，我还拂袖东山岑。闭门自扫石上月，绿萝树底弹鸣琴。
题守书院道士赵竹坡壁
湛若水（明代）

管城食肉巧东坡，去竹存坡奈俗何。师徒藉甚吾书院，遍植琅玕绕院过。
荳叶黄
晁补之（宋代）

蒹葭苍，荳叶黄。
南村不见冈，北村十顷强。
东家车满箱，西家未上场。
荳叶黄，野离离。
鼠窟之，兔入畦。
豕母从豚儿，豕啼豚咿咿。
衔角复衔萁。荳叶黄，谷又熟。
翁媪衰，餔糜粥。
荳叶黄，叶黄不独荳。
白黍堪作酒，瓠大枣红皱。
荳叶黄，穰穰何膴膴。
腰镰独健妇，大男往何许。
官家教弓刀，要汝杀贼去。
秋晓闻鹤唳一声
苏舜钦（宋代）

落月衔栖露乍零，竹间孤唳入青冥。未知蟋蟀缘何事，床下微吟不暂停。
白帝城
宋肇（宋代）

江雨霏霏白帝城，秋草未枯春草生。古来战垒如云横，万里瞿草断人行。

至今三峡路峥嵘，时清不见更屯兵。荒凉废堞没春耕，但见牛羊日西平。
远目楼
陈樵（元代）

天垂平野树团团，雨过平芜绿更鲜。何事高梧遽如荠，只消寸草已凌烟。

山遮春欲归时路，雁入凫飞不尽天。庐舍似蜗人似豆，天开粉本夕阳边。
方时敏作寄茶诗允迪赵承之争论锋起有以诗棋取决之意二者仆皆不能姑次韵
曾几（宋代）

丛林一转语，矛盾生诸方。
不知维摩诘，众论付括囊。
君家富月团，入眼惊未尝。
劝君勿浪出，中有双龙藏。
一朝不自秘，词锋起堂皇。
诗棋竞攻取，信美非吾乡。
吾乡亦何有，黍麦纷低昂。
作诗天所戒，但欲身稍昌。
奕棋正如诗，坐看星垂芒。
怪君真不廉，顾我俱无长。
天寒袖手垂，未厌舌本强。
悬知决战时，两阵争堂堂。
诗坛与棋兵，伤杀亦大当。
归去竟何得，惊雷转空肠。
菩萨蛮 其一
石孝友（宋代）

酒浓花艳秋波滑。舞馀腰素花枝活。相见又还休。不禁归去愁。

醉衾成独拥。月冷知霜重。早是梦难成。梅花肠断声。
昔昔盐二十首 其十 长垂双玉啼
弘历（清代）

钩绦将熨贴，重叠粉痕啼。衣寄愁鸿北，心飞到陇西。

背弹温冷被，独抆守空闺。懊恼灯花暗，多因珠雨迷。
廉子祐归省金陵且就秋试作三绝句赠别 其三
张翥（元代）

自昔高科取俊英，布衣徒步到公卿。庙堂今日求材切，正待诸君策治平。
赠老僧
杜荀鹤（唐代）

童子为僧今白首，暗锄心地种闲情。

时将旧衲添新线，披坐披行过一生。
恣逍遥
王哲（金朝）

物物拈来，般般打破。惺惺用、玉匙金锁。沥沥澄源，炎火焰火。盈盈处，上下倒颠换过。妙妙神机，玄玄性果。清清做、静中堪可。现现虚空，灵灵真个，明明衮光，光莹宝珠一颗。
读王摩诘诗爱其散发晚未簪道书行尚把之句因
陆游（宋代）

我爱古竹枝，每歌必三反。
孤舟上荆巫，天末未觉远。
最奇扇子上，恨不遂高遯。
荆棘蜀故宫，烟水楚废苑。
至今清夜梦，百丈困牵挽。
人生如寄尔，勿叹流年晚。
庭楸
韩愈（唐代）

庭楸止五株，共生十步间。各有藤绕之，上各相钩联。

下叶各垂地，树颠各云连。朝日出其东，我常坐西偏。

夕日在其西，我常坐东边。当昼日在上，我在中央间。

仰视何青青，上不见纤穿。朝暮无日时，我且八九旋。

濯濯晨露香，明珠何联联。夜月来照之，蒨蒨自生烟。

我已自顽钝，重遭五楸牵。客来尚不见，肯到权门前。

权门众所趋，有客动百千。九牛亡一毛，未在多少间。

往既无可顾，不往自可怜。
题郑介夫祠
黄潆（宋代）

当年不作南行客，他日应无北狩人。
官似虱微言许大，肉如蚁饱道方伸。
自和
李曾伯（宋代）

旅顿饭足饱，村帘酒莫赊。
暮龄嗟客路，春事属山家。
蕨长竹将笋，梅残李始花。
问翁何处去，岭外有烟沙。
清平乐·美人娇小
李从周（宋代）

美人娇小。镜里容颜好。秀色侵人春帐晓。郎去几时重到。叮咛记取儿家。碧云隐映红霞。直下小桥流水，门前一树桃花。
九日列岫
韩淲（宋代）

试倾浊酒汎黄华，节物于人自可嘉。一上荒台供远目，更邀闲客堕乌纱。

萧萧霜树明晴昼，隐隐烟汀入暮霞。醉里只多今古意，要知秋色在山家。
录录
张蕴（宋代）

录录竟何为，衣尘日以缁。故人閒入梦，久雨颇妨脾。

燕履登巢息，蜂程载蜜亏。独斟莲子酒，愁绝杏花诗。
寄题西湖并送净慈显老三绝
范成大（宋代）

膏肓泉石痼烟霞，半世游山不著家。
老入蒲团三昧定，坐看穿膝长芦芽。
春闺思
张仲素（唐代）

袅袅城边柳，青青陌上桑。
提笼忘采叶，昨夜梦渔阳。
寿外父大仆曾符翁时年七十九 其二
罗洪先（明代）

深林住久忘机事，破壁颓垣一草堂。掩户未缘经月雨，敝裘犹带十年霜。

不携稚子能穿屐，自抱童孙看倚床。共道明年逢八十，无心重问渭中璜。
颂十玄谈·演教
释印肃（宋代）

鹤树终谈理未玄，口中吐露白如莲。
一花五叶亲分付，只恐众生眼著挛。
挽节使少保
许应龙（宋代）

衮衣赤舄我公归，共傒登庸翊政机。
枫禁荐颁天语渥，薤歌我叹露华晞。
真王未复青毡旧，亚保空馀紫诰辉。
突兀麒麟图绘处，仰瞻遗像倍歔欷。
送友人起服北上
解缙（明代）

结发相与友，不异雷与陈。风波荡萍梗，所历为参辰。

君行初向河南时，轻裘快马悬明珠。光辉五色照行路，悔不相从同曳裾。

遥闻鸿雁声嘹喨，冀得云中尺素书。素书宛见陈重面，我亦扬舲别乡县。

京华为客忽相逢，雕盘绮食谐欢宴。岂知宴集乐未终，风惊木落亲庭空。

讣音一纸泪成血，擗踊袒括何匆匆。我苦辞亲思显扬，只言得禄荣高堂。

潘舆娱侍志所望，墓木己拱情可伤。祭之列鼎陈簠簋，不似生前欢菽水。

更有暌离行役时，去住存殁无能知。君今得遇升平日，忠孝兼全两无失。

三年再上青云路，万口称扬声籍籍。脱却麻衣换锦衣，千军骏马如翚飞。

但看苍苍佩印绶，与君同向江西归。
雨中宿义兴寺
耿湋（唐代）

遥夜宿东林，虫声阶草深。高风初落叶，多雨未归心。

家国身犹负，星霜鬓已侵。沧洲纵不去，何处有知音。
触目
何在田（清代）

隐隐杉皮屋，离离芋叶田。归人如断雁，远水胜浮烟。

市晚低鱼价，村荒减社钱。投壶有新格，为致酒如泉。
贤者之孝二百四十首·李景让
林同（宋代）

既尔家能孝，还於国尽忠。
谁宜举斯爵，知是莫如公。
鹧鸪天
朱敦儒（宋代）

草草园林作洛川。碧宫红塔借风烟。虽无金谷花能笑，也有铜驼柳解眠。

春似旧，酒依前。何妨倚杖雪垂肩。五陵侠少今谁健，似我亲逢建武年。
晓晴由霄里过桃园道中，小憩佃人家
林占梅（清代）

崇朝雨过见晴晖，土脉膏深笋蕨肥。黄鼠倒悬瓜蔓走，乌鹑斜掠稻花飞。

几家村坞流如带，数处陂堤树作围。每到此间留恋甚，云峦万叠对柴扉。
恕斋
韩淲（宋代）

公心不两照，私意必四出。涖官行法间，要以身为律。

物物或藩篱，事事祇刀笔。由来贵仁贤，存之在勿失。

美哉一言富，乃榜此书室。因利得行义，徇名岂忘实。

君兮诗中仙，我语非秘密。三叹莲幕地，退食有学术。
咏史诗。夷陵
胡曾（唐代）

夷陵城阙倚朝云，战败秦师纵火焚。

何事三千珠履客，不能西御武安君。
道中每至山寺辄迟留久之
彭汝砺（宋代）

杖屦徜徉信所之，偶逢佳致即忘归。舟帷不系东西去，云似无忘在处飞。

岁月漫能催我老，江山可复与人违。一廛未足南陔志，静笑浮生事事非。
绝章水
李彭（宋代）

春水静游浪，晚吹怒生涛。归兴催舟楫，惊魂寄桔槔。

留髡忽忘故，访戴敢辞劳。推挽柁师力，令人愧尔曹。
句
周煇（宋代）

捲帘试约东君问，花信风来第几番。
玉山西下换小舟乘月
陆深（明代）

平生爱山水，清兴此宵偏。两岸争开画，中流独进船。

星河相隐映，波月共婵娟。又向滩声里，珠明练倒悬。
自和
李曾伯（宋代）

百尺城头著画阑，当年气欲压人寰。
天机野马浮游外，世事沙鸥浩荡间。
俗靡风颓畴底柱，功成身退盍循环。
君看方册中前鉴，办取轻帆及早还。
喜方溪复归白云
释行海（宋代）

十载青灯自苦辛，懒将白眼顾浮尘。
凤声偏近瑶台月，草色难浮玉树春。
云有去来非本意，世无荣辱是何人。
几番分坐梅边石，却话桃源只避秦。
老学庵北窗杂书
陆游（宋代）

定交鱼鸟欲忘形，独岸纶巾坐草亭。
不恨囊中无赤仄，且欣案上有黄庭。
送张西曹南旋
谭尚忠（清代）

解佩东归去，春江正绿波。祇因开菊径，兼要著渔蓑。

居士陶元亮，神仙张志和。红尘十丈里，谁听濯缨歌。
春贴子词·太皇太后阁六首
司马光（宋代）

长乐晓钟残，皇与入问安。
东风犹料峭，冒絮御余寒。
和陈宰诸官登罗汉阁看草书经卷韵
释善珍（宋代）

柳公遗迹留芳扁，一度摩挲一叹嗟。
佛阁僧居如穴蚁，梵编虫蠹失惊蛇。
文占天上奎星聚，语到宵中斗柄斜。
老衲畏寒仍戒酒，不能伴客赋梅花。
归自珠崖过铁城作行路难贻诸子
成鹫（清代）

昔我来，流火月。今我来，小春节。昔我来，桐花结。今我来，梅始发。

昔我来，尚炎热。今我来，天雨雪。昼夜如转环，日月互明灭。

草木自荣枯，寒暑无停辙。相逢能几时，忍作三年别。

三年一别一无成，往事蹉跎为君说。为君说，请勿欢，听我长歌行路难。

行路之难，莫难于高凉九折之长坂，珠崖万里之狂澜。

陆乘只轮车，辗转巇且艰。黄埃壅周道，荆棘上参天。

蚖蛇窜林莽，猛虎狙伏俟人餐。涉潺湲，陟巑岏。南行白月至黑月，始闻波涛汹涌于暮云远树之閒。

山穷水尽见岛屿，我欲奋飞无六羽。舟人招手上方舟，挂帆遄发随烟雾。

大浪如雪山，小浪如钟簴。波斯跃出水晶宫，无限鱼虾相对语。

笑我住山人，却与波臣遇。何所闻而来，何所见而去。

天空海阔行便行，野鹤閒云住非住。来去本无心，见闻俱不取。

快矣哉，快矣哉，三年行脚今归来。拟返朱明洞天去，旧时茅屋荒苍苔。

林间过夏谢宾客，雪时远兴寻宗雷。香山之山南海水，彷佛珠崖无远迩。

铁船到岸见铁城，五桂嵯峨如五指。老僧老眼未分明，策起眉毛识乡里。

里中人，谁家子，昔年未龀今齐齿。青青者丝，何当白发垂两耳。

一则以惧，一则以喜。踉跄赤脚登阶戺，故人恕我大无礼。

知我远方，为我居行李。无物可相遗，无言能举似。

行路难，聊复尔。五岳明年事远游，重来愿行长如此。
狄公祠
韦骧（宋代）

数间冷屋苍山觜，忠孝功名万载师。曲俗佞神惟畏祸，停舟祗谒小姑祠。
古桧亭 其一
刘攽（宋代）

散栎厌为社，枯梧非有神。一身具松柏，千岁作秋春。

风影日亭午，露香宵向晨。唯应仙鹿迹，不悔白头新。
秋夜闻风水
佚名（唐代）

夜来枕席喧风水，忽坐长叹恨无已。为客愁多在九秋，况复沦流更千里。
句
彭奭（宋代）

六龙极北瞻明主，三凤河东愧腐儒。
和刘对与顾龙山探梅四首
刘宰（宋代）

山行未惬此情真，问讯寒梅到比邻。
但有疏花印寒月，不妨自是一家春。
元日词其一·东宫阁
晏殊（宋代）

铜龙楼下早春归，三朔元辰在此时。
椒柏暖风浮玉斝，两宫称庆奉皇慈。
蓦山溪
吕渭老（宋代）

元宵灯火。月淡游人可。携手步长廊，又说道、倾心向我。归来一梦，整整十年余，人似旧，去无因，牵惹情怀破。

章台杨柳，闻道无关锁。行客挽长条，悄不似、当初些个。而今休也，摇落任东风，但恣意，尽留情，我也知无那。
斋中咏怀
羊士谔（唐代）

无心唯有白云知，闲卧高斋梦蝶时。

不觉东风过寒食，雨来萱草出巴篱。
渔父 其一
张志和（唐代）

钓台渔父褐为裘，两两三三舴艋舟。能纵棹，惯乘流，长江白浪不曾忧。
远公亭牡丹
李咸用（唐代）

雁门禅客吟春亭，牡丹独逞花中英。双成腻脸偎云屏，

百般姿态因风生。延年不敢歌倾城，朝云暮雨愁娉婷。

蕊繁蚁脚黏不行，甜迷蜂醉飞无声。庐山根脚含精灵，

发妍吐秀丛君庭。湓江太守多闲情，栏朱绕绛留轻盈。

潺潺绿醴当风倾，平头奴子啾银笙。红葩艳艳交童星，

左文右武怜君荣，白铜鞮上惭清明。
沁园春·羊角飘尘
赵师侠（宋代）

羊角飘尘，金乌烁石，雨凉念秋。有虚堂临水，披襟散发，纱幮雾卷，湘潭波浮。远列云峰，近参荷气，卧看文书琴枕头。蝉声寂，向庄周梦里，栩栩无谋。茶瓯。醒困堪求。粗饱饭安居可以休。算闲静胜，吾能自乐，荣华纷扰，人谩多愁。习懒非痴，觉迷是病，一力那能胜九牛。俱休问，且追寻觞咏，知友从游。
自立秋前病过白露犹未平遣怀
陆游（宋代）

饥能坚志节，病可养精神。
不动成罴卧，微劳学鸟伸。
功名知幻境，忧患笑前身。
药裹吾何厌，秋灯作梦新。
偈颂一百四十二首 其十七
释广闻（宋代）

说不到处，一句是一句。行不到处，一步是一步。行到说到，一状领过。

缺齿老臊胡，嵩山破灶堕。
题陈季壁
钱起（唐代）

郢人何苦调，饮水仍布衾。烟火昼不起，蓬蒿春欲深。

前庭少乔木，邻舍闻新禽。虽有征贤诏，终伤不遇心。
赠引礼舍人曾民悦
罗钦顺（明代）

最是曾家好弟兄，相亲相爱自平生。家庭旧业尊黄卷，台榭春风茂紫荆。

部檄远廑专使捧，王门争睹曳裾荣。人间浅薄何须论，千载椿津有令名。
桃源行
释居简（宋代）

种桃种得春一原，逃死逃得秦外天。杀鸡为黍替草具，不识晋语犹秦言。

昨日相逢今日别，流水落花行路绝。鸡黍更从仙隐设，疑是齐东野人说。

典午乱多仍治少，此事明明不分晓。一秦才灭一秦生，避世避人还避秦。

忆昔怒驱丞相去，犹思上蔡东门兔。纵有封君禄万钟，争如食邑桃千树。

空山惜日见日长，秦民怨日偕日亡。恨身不为治时草，不恨祖龙长不老。
偈颂八十七首
释慧开（宋代）

三教圣人，同归一理，
说理长则。理短则止。
虚空无心，墙壁有耳。
不涉言诠，单提直指。
口缝缠开，不是不是。
克信弟坐上赋梅花二首
杨万里（宋代）

对酒初惊发半华，折梅还觉兴殊佳。
如何屋角西南月，只照梢头一两花。
自是向来香寂寞，不须更道影横斜。
北枝别有春无价，和靖何曾觅得些？
谢观文王尚书惠西京牡丹
欧阳修（宋代）

京师轻薄儿，意气多豪侠。争誇朱颜事年少，肯慰白发将花插。

尚书好事与俗殊，怜我霜毛苦萧飒。赠以洛阳花满盘，斗丽争奇红紫杂。

两京相去五百里，几日驰来足何捷。紫檀金粉香未吐，绿萼红苞露犹浥。

谓我尝为各阳客，颇向此花曾涉猎。忆昔进士初登科，始事相公沿吏牒。

河南官属尽贤俊，洛城池籞相连接。我时年才二十馀，每到花开如蛱蝶。

姚黄魏红腰带鞓，泼墨齐头藏绿叶。鹤翎添色又其次，此外虽妍犹婢妾。

尔来不觉三十年，岁月才如熟羊胛。无情草木不改色，多难人生自摧拉。

见花了了虽旧识，感物依依几抆睫。念昔逢花必沽酒，起坐驩呼屡倾榼。

而今得酒复何为，爱花绕之空百匝。心衰力懒难勉彊，与昔一何殊勇怯。

感公意厚不知报，墨笔淋漓口徒嗫。
游天界寺
许旭（明代）

法宇巍峨耸碧躔，珠宫宝刹故依然。平分白下山川胜，暗忆金依创建年。

名德到今传几辈，藏经犹自护诸天。江山尺寸归新主，尚有穹碑记赐田。
阳台怨
仇远（元代）

月明如白日。遮径花阴密密。未见黄云衬袜来，空伴花阴立。

疑见碧瑶台，不放彩鸾飞出。隐隐隔花清漏急。一巾红露剩攥黯黯覆庭芜。十二阑干空见月，谁教凉影伴人孤。素被带香铺。

情荏苒，金屋又笙竽。天际有云难载鹤，墙东无树可啼乌。春梦绕西湖。
春日山庄
韦述（唐代）

初岁开韶月，田家喜载阳。晚晴摇水态，迟景荡山光。

浦净渔舟远，花飞樵路香。自然成野趣，都使俗情忘。
夜起
王学浩（清代）

眼前有著尽天亲，为子无时已缺伦。丰祭岂能胜薄养，寸心那得报三春。

当年陟屺嗟游子，此日题书署老人。屈指此身多歉事，每怀明发涕沾巾。
对酒
居节（明代）

三杯莫惜瘦颜酡，百岁其如半去何。
炼尽少年风月在，剩留余事病愁多。
沧江倦客新黄发，空谷佳人旧翠蛾。
竺国蓬山那可问，醉乡深处且婆娑。
和蒋尚书园第新亭二首 其二 柱笏亭
程俱（宋代）

群山对西丘，突兀几千岁。超然宇宙间，安用乘云气。

松筠非小草，出处皆远志。他年姚尚书，指画要十事。
与都统参谋书有感
司空图（唐代）

惊鸾迸鹭尽归林，弱羽低垂分独沈。

带病深山犹草檄，昭陵应识老臣心。
濒溪晓行
赵完璧（明代）

玉骢策晓傍寒流，水自悠悠春又秋。矗岸飒风翻木叶，苍葭栖霭暗汀洲。

波间鱼逐真相乐，沙上鸥眠不解愁。渔艇钓矶无限恨，尘劳何事不相谋。
太乙真人画像
吴浚（宋代）

真人读何书，一叶凌浩溔。
不见此舟轻，但觉天地小。
繁昌阻风
解缙（明代）

繁昌峡前风阻客，逆浪牵船滞行色。坐数归船疾如箭，俄顷飞行浪中没。

我非寻常流宕人，等閒不遇閒悲辛。读书学得万人敌，直将富贵轻埃尘。

君不见当垆逸才题驷马，不如安石济天下。古来豪杰为世出，肯逐青牛度关者。

丁宁北风且少停，会看一举登玉京。未把升沉问聃尹，欲共姬周论治平。

不须对此叹坎坷，世事到头须勘破。成功他年拂衣归，直向东山日高卧。
送张学士赴阙
夏竦（宋代）

东观尝联袂，南州各退飞。
同倾就日恋，先喜赐环归。
旧业怀铅笔，晨装振彩衣。
离弦有馀思，凄切寄南徽。
洛中郑悫三伏之际率宾僚避暑于使君林取大莲
陆文圭（元代）

昔宴宾僚避暑林，傅杯故事到如今。
屈茎聊当黄金杓，剌叶先抽碧玉簪。
闻得鼻端香馥馥，流从舌底味森森。
坡仙爱醣柑为酒，欲道清莲带苦心。
送曾秋官于旸决囚江南
林文俊（明代）

霜雁南飞日又斜，官船催发鼓频挝。三年几作还乡梦，八月真看泛斗槎。

幽似覆盆仍望照，春回枯井也生芽。简书可畏归须早，肯为江南滞使华。
农家叹
陆游（宋代）

有山皆种麦，有水皆种秔。
牛领疮见骨，叱叱犹夜耕。
竭力事本业，所愿乐太平。
门前谁剥啄？县吏征租声。
一身入县庭，日夜穷笞搒。
人孰不惮死？自计无由生。
还家欲具说，恐伤父母情。
老人傥得食，妻子鸿毛轻。
挽李闽师母夫人三首
刘宰（宋代）

夫人天赋与神灵，初度祥光烛户庭。
归去足知躔次在，九霄还要老人星。
晚坐北台见新月
宋庠（宋代）

落霞残日罢空楼，月挂黄昏破客愁。
天上幸无封拜事，谁教蟾影曲如鉤。
乞赀曹勣
释法空（宋代）

一梦江湖已十春，芒鞋不践马头尘。
只知今日了今日，岂料一身愁一身。
南阮固应惭北阮，越人那得累秦人。
西风不但吹游子，吹老天涯白发亲。
过宁州
赵秉文（金朝）

季冬落日黄，霜雪原野白。驱车上峻坂，十步百夫力。

我行未半上，回视但木末。白云在高顶，可望不可及。

北风摧去翼，孤烟带远客。居人候征骑，倦仆望前驿。

仓皇下坡陀，张灯已昏黑。
奉和施禽鱼食复赓一章
彭汝砺（宋代）

南方有国号清凉，人好禽鱼性亦良。在藻日分香积饭，衔花时绕净明床。

濠梁孰谓安知乐，大泽吾能不乱行。但得养鱼如养己，相濡仍不似相忘。
寄题寻真观
李翔（唐代）

见说寻真地势雄，面临湖北倚高峰。奔涛入夏雷声迅，险嶂凌秋黛色浓。

坛上步虚频降鹤，洞中投简数惊龙。何劳更访桃源路，水曲云深千万重。
柳市晚风
舒岳祥（宋代）

手栽杨柳恰成堤，招引清风障日西。
热客岂能知此味，请君来此听莺吖。
廉溪
陈舜俞（宋代）

岂无城中居，高墙围大屋。
爱此原野间，山静溪水绿。
人家买良田，岁取十千谷。
我耕山下土，所获亦以足。
藜羹佐渊鱼，晨炊买樵木。
客来好风日，浊酒醉篱菊。
主人去微官，归意常欲速。
画图随行李，林囿日在目。
公卿为之赋，佳句满瑶轴。
年来请便郡，旦暮戒童仆。
乘霜归荒径，趁雨添新斸。
应恨公未归，公贫犹待禄。
添色红
宋庠（宋代）

景淑能藏媚，情多不顿开。
初疑香色老，终伴采烟来。
夕露濡仙缬，晴阳染醉腮。
施朱应有意，併为楚人材。
送僧
牟融（唐代）

梵王生别思，之子事遐征。烟水浮杯渡，云山只履行。

三生尘梦醒，一锡衲衣轻。此去家林近，飘飘物外情。
野轩
邵雍（宋代）

一轩名野非尘境，嵩少烟岑送好风。
日月岁时都属已，更於何处觅壶中。
采桑子·天容水色西湖好
欧阳修（宋代）

天容水色西湖好，云物俱鲜。鸥鹭闲眠，应惯寻常听管弦。
风清月白偏宜夜，一片琼田。谁羡骖鸾，人在舟中便是仙。
送丁少卿自桂帅移镇西蜀
乐雷发（宋代）

琼海收兵玉帐闲，又移斋舰泝涪湾。
三边形势全凭蜀，四路封涪半是山。
魏将旧闻侵剑阁，汉兵今欲卷函关。
细倾瑞露论西事，想在元戎指顾间。
證道歌 其九十
释印肃（宋代）

岑崟幽邃长松下，月朗风高寒溜泻。潺潺古韵实希奇，卖向人前谁著价。
梅花喜神谱·烂熳二十八枝
宋伯仁（宋代）

花香专引蝶，非蝶亦飞来。
顾影不知耻，良为贪者哀。
送王潜圣 其四
徐积（宋代）

南北倦游客，离家几问津。文随年共老，名与德俱新。

射策谩稽古，抱关犹误亲。穷通只如此，宁愧断机人。
自题
齐己（唐代）

禅外求诗妙，年来鬓已秋。未尝将一字，容易谒诸侯。

挂梦山皆远，题名石尽幽。敢言梁太子，傍采碧云流。
十八拍
文天祥（宋代）

事殊兴极忧思集，足茧荒山转愁疾。
汉家山东二百州，青是烽烟白人骨。
入门依旧四壁空，一斛旧水藏蛟龙。
年过半百不称意，此曲哀怨何时终。
游西湖五首
滕岑（宋代）

白浪吹船投跨浦，黄尘扑帽走沙河。
若无西湖一慰眼，奈此客中劳悴何。
归舟三绝
王柏（宋代）

江边踏月入孤舟，水月流光一片浮。
夜静海门雷怒吼，潮头冻杀未甘休。
醉蓬莱·正三边月静
赵以夫（宋代）

正三边月静，万国年丰。菊多梅小。吐玉擎香，蔼皇都清晓。龙驾小驱，貂冠夹侍，天也和人笑。紫陌欢谣，如今事事，胜端平好。

玉带垂虹，衮衣华日，秋水精神，臞仙容貌。长对凝旒，不羡商岩老。胸次乾坤，掌中霖雨，造化知多少。便好重将，绛人甲子，数中书考。
函谷关
汪元量（宋代）

西风吹我度函关，古壑泉声静自閒。
老子骑牛沙上去，仙人化鹤苑中还。
断崖木脱悬残日，绝域云横失好山。
旧说度关珠履客，一声鸡唱翠微间。
纪梦
苏随（宋代）

梦乘鸾鹤到仙家，侍女风流魏月华。琥珀盏斟千岁酒，琉璃瓶种四时花。

金函藏箓文刊玉，石壁题名篆点沙。一枕北窗初睡觉，日移门外柳阴斜。
秋兴浩然追忆馆殿幽致偶成长句寄徐休学士
寇准（宋代）

轺车南去咏江天，闲忆群贤倍黯然。
御水莎青孤立鹭，宫槐烟黯数声蝉。
石渠吏散帘风静，凤阙云归霁景鲜。
幽致不知何日共，思君唯赋帝京篇。
题翁粤初姻友约心轩四首并得心字 其二
林熙春（明代）

出郭探名胜，斋居为约心。碧桃呈瑞锦，丹荔绽黄金。

一鉴星辉动，垂虹月色侵。俗尘时不染，兴至抚瑶琴。
再简伯恭
余靖（宋代）

十载京华九日期，帝家园苑醉金卮。
今朝郭外寻僧话，坐听寒泉绕行篱。
老树歌为蒋少参寿
屈大均（明代）

少参堂侧有老树，似榕非榕榕所寓。叶叶含苞如木笔，叶开忽似花争吐。

花亦非花花不如，红浅绿深带膏露。千万根须作一身，虎倒龙颠应有故。

我公构宇轮囷下，日见柯条出烟雾。公馀一日三摩挲，时遣词人竞题赋。

拥肿不知大几抱，朔雪炎霜自朝暮。青牛变化已多年，白鹤巢栖宁有数。

尉佗城中古木少，除却菩提应独步。越人以此为甘棠，一叶一枝孺子慕。

公之先公所根本，南海一株磐石固。百年父老已汤沐，万古神灵定呵护。

霜威尚带西台柏，匠石森然不敢顾。五岭凭兹作梁栋，望似丘山阴四布。

吐纳精华日影中，元气茫茫各奔赴。膏流金玉总堪饵，腹有文章长不蠹。

天南奇树罕人知，木棉千尺虚当路。桢干因君益大春，剪拜恐为雷雨怒。
和道士陈天隐
谢枋得（宋代）

岂不逍遥自采真，世间何地可容身。
碧潭秋月元无物，丽日祥容只爱春。
天上尽多知己友，尘中安得见心人。
赤虬一跃蓬莱近，又恐丹丘有宿因。
和叔夏海棠次东坡韵
胡寅（宋代）

久矣心灰形槁木，有烂锦衾谁与独。
殷勤调护得繁枝，抹黛施朱尽凡俗。
池上靓妆开晓镜，露晞娇润离汤谷。
佳人得意矜绝代，陋彼牵萝补茅屋。
真赏幸逢尊有酒，清玩可使食无肉。
十眉仿佛画难亲，百匝徘徊看未足。
两旬绿秀承红嫩，一日篱槿何能淑。
朝来但觉花照眼，夜去不梦松生腹。
休夸艳杏荫白鷼，漫说夭桃疎竹。
固知尤物人共爱，也使先生动心目。
老坡有咏记江城，少陵无句惭巴蜀。
雇我荒词陪绝唱，何异斥鷃追黄鹄。
夜来风雨太豪横，惆怅遥峰萦度曲。
不如却赋黑牡丹，寄语孔翠防抵触。
颂古二十四首
释胜（宋代）

铁馅价难穷，谁知屈味浓。
法幢光祖域，正董在胸中。
魏京诗 其十七
刘敞（宋代）

尔慎尔止，弼予于治。期尔前人，用迪尔事。
和张倅子仪送鞓红、魏紫、崇宁红醉、西施四
杨万里（宋代）

朱墨勾添眼底尘，今年春尽不知春。
鞓红魏紫能相访，西子崇宁更可人。
一剪梅
醴陵士人（宋代）

宰相巍巍坐庙堂。说着要量。便要要量。那个臣僚上一章。头说要量。尾说要量。

轻狂太守在吾邦。闻说要量。星夜要量。山东河北久抛荒。好去要量。胡不要量。
送春
赵湘（宋代）

留客强歌还强醉，送春多雨又多风。
五更池馆孤灯尽，三月江多一夜空。
青鉴照髭疑有白，子规啼树已无红。
相逢赖得明年约，应向花前慰断蓬。
秋日曲江书事
李洞（唐代）

门摇枯苇影，落日共鸥归。园近鹿来熟，江寒人到稀。

片云穿塔过，枯叶入城飞。翻怕宾鸿至，无才动礼闱。
屏翁领诸孙小集亦龙弟野亭君玉即席有诗次韵
戴炳（宋代）

结屋新亭好，登临雅兴长。心融八窗白，尘隔九衢黄。

泛菊金英碎，尝粳玉颗香。更期梅着蕊，来赏小春光。
大店驿时轮蹄络绎邮吏多逋感而赋此 其一
韩日缵（明代）

荒墟村市远，门巷半榛芜。但讶高轩过，宁知我马瘏。

追呼一何怒，喘息未全苏。中使传仍急，天边尺一符。
七月初一日淮浙大潮巨风亘古所无二首 其一
方回（元代）

等是耕王土，谁令住海滨。死沈凡几屋，生哭并无人。

可痛淮连浙，兼忧广及闽。鲸鲵容此物，蝼蚁视吾民。

浪祭推潮鬼，虚祈主地神。怀襄吾未见，七十五年身。
张宗苍秋山霁色
弘历（清代）

浓翠间深红，秋光艳净空。澄思才半刻，迥句得其中。
赵履常入建阳 其一
韩淲（宋代）

文行士所贵，世或鲜知道。道通天地人，斯足为我宝。

文高多外驰，行实徒自保。意诚而动化，岂不在深造。

其间有径庭，一一宜探讨。探讨自得之，乐哉可忘老。
偈颂六十首
释昙华（宋代）

若作一句商量，吃粥吃饭阿谁不会。
不作一句商量，屎坑裹虫子笑杀阇梨。
大热五首 其二
戴复古（宋代）

左手遮赤日，右手招清风。
挥汗不能已，扇笠竞要功。
南山龙吐云，腾腾满虚空。
一雨变清凉，万物随疏通。
向人无德色，大哉造化工。
登绮霞亭用喜雨韵
王十朋（宋代）

六月西征遇旱灾，脩途千里踏尘埃。雷公俄唤阿香去，霖雨便随流火来。

天入沧浪游楚越，云翻䆉稏忆温台。绮霞亭上一回首，满目湖山壮矣哉。
日月
佚名（先秦）

日居月诸，照临下土。乃如之人兮，逝不古处？胡能有定？宁不我顾。
日居月诸，下土是冒。乃如之人兮，逝不相好。胡能有定？宁不我报。
日居月诸，出自东方。乃如之人兮，德音无良。胡能有定？俾也可忘。
日居月诸，东方自出。父兮母兮，畜我不卒。胡能有定？报我不述。
送袁汝进掌教侯官
钟云瑞（明代）

满前冠盖拂红云，笑领东风入八闽。槐影绿遮墙外景，杏花红透座边春。

百年濂洛游踪阔，万里苏湖眼界新。翘首金台三两载，满天风雨起鹏鹍。
自题铁笛道人像
杨维桢（元代）

道人炼铁如炼雪，丹铁火花飞列缺。神焦鬼烂愁镆铘，精魂夜语吴钩血。

居然跃冶作龙吟，三尺笛成如竹截。道人天声閟天窍，娲皇上天补天裂。

淮南张涯人中杰，爱画道人吹怒铁。道人与笛同死生，直上方壶观日月。
题长江图三绝
王柏（宋代）

鱼腹江边八阵图，嶙峋於此岂良谟。
后来浪道长蛇势，用势还须烈丈夫。
梦中诗
许顗（宋代）

闲花乱草春春有，秋鸿社燕年年归。
青天露下麦苗湿，古道月寒人迹稀。
景纯以侍儿病期与原甫月圆为饮
梅尧臣（宋代）

古龙水底鸣素秋，江云不飞江贾愁。
金陵旧族天禄游，家有善笛能娱侯。
忆侯前年罢姑孰，自买蕲州饱霜竹。
腮肥顶瘦裁青玉，钻凿商声五音足。
牛渚矶边夜泊时，平波不起月中吹。
老鱼跳舞龟出泥，雌蛟怨泣雄鼍悲。
新还中都人罕知，交亲奏酒隔帘帏。
丹唇一发妙响驰，醉客欲见宁非痴。
昨夜刘郎辞玉碗，主人勤谢当勿疑。
渠今缠疟尚苦羸，他日海蟾圆未迟。
圆未迟，凉肝脾。畏肝热，生脑脂。
生胫脂，不得窥。
北郭
文同（宋代）

绕树垂萝荫曲堤，暖烟深处乱禽啼。
何人来此共携酒，可惜拒霜花一溪。
和杭庠陈司训惟成见赠诗韵二首 其二
邓林（宋代）

瀚海收鹏运，蓬麻托鴳窝。容身天地阔，搔首鬓丝皤。

恋阙心常赤，还家梦亦多。君亲多未报，无计奈愁何。
偈颂一百三十六首
释惟一（宋代）

建岭云，建溪水。
缥缈无边，渊深无底。
尽情收拾归来，点滴无非珍贵。
抛向诸人面前，切忌自生拟议。
见之不取，思之千里。
送陈正臣游昌元
吕陶（宋代）

三月狂风不惜春，客愁千斛付行人。平生操履由吾道，何日安閒遂此身。

陌上纷华空白昼，山中气味少红尘。归来必遇求贤诏，莫向穷途苦问津。
壬辰冬十一月避乱绮山简丘文中贡原父二教授
王逢（元代）

云掩金戈日，风生铁马尘。乱离谁事主？贫贱独为民。

鸡犬人烟绝，鼪鼯草木邻。喜闻同舍语，天已厌荆榛。
口占示成父
赵蕃（宋代）

雨暴落何方，空成掣电光。
凄凉风陡变，黯黮月微妨。
就取征衣盖，共谈三径荒。
蝉连几彻晓，有恨故悢悢。
清平乐　朱菋堂驾部画红梅一枝见寄
张祥河（清代）

南枝春半。谁信寒犹浅。还向陇头寻梦见。夜雪江南未满。

盈盈紫萼相思。一屏疏影香迟。疑是玉妃新嫁，东君亲为调脂。
秋怀二首
刘宰（宋代）

一抹红绡日脚霞，千林暮霭纳归鸦。
西风卷尽梧桐叶，乞与中庭散月华。
海棠七首 其四
刘克庄（宋代）

一种秾纤态，三郎未必知。浪将妃子比，妃子太浓肥。
重午和鞏教授韵
姜特立（宋代）

屈子沈渊日，年年旧俗忙。
佳人夸彩缕，稚子竞新裳。
铙鼓喧渔步，杯盘列象床。
山翁独无事，燕坐只焚香。
雁来红
方岳（宋代）

是叶青青花片红，剪裁无巧似春风。
谁将叶作花颜色，更与春风迥不同。
之任东瓯道中
吕阳（明代）

夙驾星言渡海疆，仙人羽葆上官装。丹心犹戴宸居紫，绿草频官客舍霜。

我欲云云思汲黯，卿多吃吃是周昌。风尘一路怀天语，敢谓南箕不簸扬。
白居易有望阙云遮眼思乡雨滴心之句用其韵为
郑刚中（宋代）

积雨荡阑暑，一凉才有望。
夜气入灯花，细影摇书幌。
枫叶飞红入，梦到吴江上。
孤笛过蒹葭，鲈鱼出烟浪。
觉来空惘然，猿子啼青嶂。
元日
胡仲弓（宋代）

绿蜡红纱满路新，翠眉蝉鬓往来人。
榕阴门户香如雾，十二天街无此春。
远水
项斯（唐代）

渺渺浸天色，一边生晚光。阔浮萍思远，寒入雁愁长。

北极连平地，东流即故乡。扁舟来宿处，仿佛似潇湘。
宿纪南驿
罗隐（唐代）

策蹇南游忆楚朝，阴风淅淅树萧萧。

不知无忌奸邪骨，又作何山野葛苗。
偈颂三十首
释印肃（宋代）

个个跨金毛狮子，人人骑独步象王。
文殊即是普贤，释迦倒骑佛殿。
罗汉不奈安身，普庵鼻孔辽天。
笑时只道善财痴，百一十城在这裹。
摩耶腹内造楼台，一口吸尽西江水。
试问参方知不知，灵光运用从何起。
直须坚密处安身，释迦宝殿真如理。
答岳鹏举
张完（宋代）

相别相逢不计春，眼前非旧亦非新。
声求色相皆邪妄，莫认无疑是昔人。
为刘竹深题云山图
王绂（明代）

白云缥缈山嵯峨，幽人茅屋岩涧阿。玉田瑶草暖烟碧，落花流水春风和。

采松酿酒正堪醉，扫石弄琴还自歌。何当结邻成两叟，杖藜日日频相过。
题河清县廨
游酢（宋代）

小院闲亭长薜萝，鹿木穿径晚径过。
夕阳萧散簿书少，窗里南山明月多。
寄题知仪州太保蒲中书斋
梅尧臣（宋代）

中条插远近，黄河泻直斜。
蒲坂之城在其涯，渠渠碧瓦十万家。
官商工农共扰扰，侯独理斋窗照纱。
侯方守边听胡笳，满屋蓄书凡几车。
他年不按清商乐，亦莫学种东陵瓜。
老系战马向庭下，厨架整娖斋签牙。
朝闻鸣鸡夕闻鸦，眼昏秋匣生铜花。
儿孙诵习且盈耳，客来休论常山蛇。
漫兴
郑樵（宋代）

邻沽数盏微醉，坦腹北窗短眠。
风送松涛聒耳，惊回梦蝶翩翩。
陌上花八首
晁补之（宋代）

陌上偷来为看花，饶声鹦鹉莫夭斜。
犊车缓缓随芳草，不去桃源阿母家。
仲归以结局丁字韵二诗七夕乃连和四篇至如数奉酬 其三
许及之（宋代）

年逾卦气易身营，除一君犹鬓发青。岂但文章难匹敌，只量筋力敢秤亭。

诗如博弈聊贤已，调似渝歌且易听。除却吟哦无一事，斋心惟敬六神丁。
丙辰冬十月归途次济宁
张庚（清代）

孟冬寒气肃郊原，日色荒荒望欲昏。一幅酒旗溪口店，数声牧笛枣林村。

天涯游子心谁识，鲁国儒生道自尊。税驾任城寻古迹，长衢一片市尘喧。
忆江南
黄琬璚（清代）

闲庭悄，小步晚凉生。雨过桐阴天欲霁，偶来花下听流莺。

入耳便关情。
宿海云寺 其一
屈修（明代）

雷峰峰外翠，四面湿人衣。落叶不舍去，归禽殊懒飞。

木棉千岁老，菜甲及冬肥。白发奚为者，劳劳过古稀。
题谢一犁春雨图
赵汝谈（宋代）

久客长安思野人，今年籴贵更愁新。
江芜漠漠春多少，展卷聊寻梦里身。
腊雪应祈因成鄙语呈使君
洪适（宋代）

黄云仰首聚还飞，腊雪今年故作迟。涓日朱轓方有请，因风缟带即如期。

寒梅正尔惭五出，茂麦悬知颂两歧。千室一辞欣响答，直须书事付歌诗。
送程子方归蜀
仇远（元代）

薄葺田园溧泽边，乡心常梦蜀山川。
梨花知几逢寒食，麦饭谁山洒墓田。
矍铄老翁轻客路，扶攜稚子上江船。
东还莫为亲朋恋，自古云安有杜鹃。
春阴呈兄长 其一
彭汝砺（宋代）

春阴祇欲睡，世事固相寻。簿领粗官意，尘埃故国心。

风吹花点点，雨压柳阴阴。几日城头步，乾坤共醉吟。
罗汉寺
段让（宋代）

解职归来谢世譁，东风间步到僧家。
何时许我栖云榻，夜扫寒炉煮雪花。
邵二泉点易亭右得泉有诗次其韵
王鏊（明代）

酷怜螭吻泻寒泉，百里曾烦乞剩涓。绕舍双鱼惊岸跃，调符单剩罢邮传。

不愁海若卑秋水，会见宣尼叹逝川。大易无言原有象，定应天一在亭前。
自张平道入瑶溪
释德洪（宋代）

冲虎曾经落照村，千峰盘尽始登门。惯闻跛脚阿师法，喜见横行道者孙。

爱客精神清入画，游方踪迹夜重论。杖藜又入层云去，知有安公旧隐存。
阻雨凤翔官舍咏竹二首 其一
郑岳（明代）

霖潦浮阶涨，筼筜满院阴。风高秋瑟瑟，城迥昼沈沈。

一径穿苔破，孤亭积翠深。霜台移种晚，聊阅岁寒心。
谢师恩 警俗回心
王处一（金朝）

好儿好女心头气。生死难相替。不测无常先到你。

皮囊臭烂，骨骸分散，空惹冤家泪。悟来不使心猿戏。

慧剑磨教利。六贼三尸都趁离。炎炎紫焰，载搬丹宝，上献三清帝。
次韵方希直
郑居贞（明代）

阙下知名久，相逢值暮春。
才华曾动主，议论每过人。
汉水元通蜀，台山亦近闽。
何时江海上，尊酒话西秦。
减字木兰花（赠徐君猷三侍人妩卿）
苏轼（宋代）

娇多媚煞。体柳轻盈千万态。殢主尤宾。敛黛含颦喜又瞋。

徐君乐饮。笑谑从伊情意恁。脸嫩敷红。花倚朱阑里住风。
商山
王禹偁（宋代）

六百里巉岩，岚光霁後添。
经年吟未得，尽日看无厌。
僧舍青当槛，人家翠满檐。
气蒸丹水碧，脉润紫芝甜。
岭碍翻云鹘，峰遮落海蟾。
涧深春有冻，影阔夏无炎。
势斗嵩井华，名欺霍与灊。
石危蹲虎脚，松老髯龙髯。
晓榻便欹枕，晴楼懒下帘。
未能栖岫幌，犹道佐彤襜。
望久衣襟湿，登多屐齿粘。
何当随四皓，深隐避猜嫌。
豫章江楼望西山有怀
陈陶（唐代）

水护星坛列太虚，烟霓十八上仙居。时人未识辽东鹤，

吾祖曾传宝鼎书。终日章江催白鬓，何年丹灶见红蕖。

桃花谷口春深浅，欲访先生赤鲤鱼。
张京干还故廨创茅亭揭以清心二首
曾丰（宋代）

云初间出岫，鹊近喜归巢。
旧物数间屋，新功一把茅。
壶中非小有，法界可全包。
公退焚香坐，都忘梦幻泡。
偈颂二百零五首
释正觉（宋代）

心心智通，佛佛道同。
十方圆满，八面玲珑。
施时也三乘教备，坐处也一切法空。
应供而来有不受之受，度世而出得无功之功。
动而常静，用时弥冲。
处处不乖兮水中夜月，物物斯应兮华上春风。
因缘和合而生，生不可生生。
影生於形，响生於声。
森罗万像从峥嵘，虚空廓落无亏盈。
杳杳冥冥，灵灵明明。
是其中之精，非其外之情。
见本家旷古之佛，得自己广大之经。
湛兮若存无迹像，善恶不我相随行。
物物现成观自在，人人具足常不轻。